Սակայն սեղանի շուրջ գտնվողները ծաղրանկարչին ավելի հանդուրժող վերաբերվելու երկրորդ պատճառ էլ ունեին: Ծաղրանկարներում վարչապետին անդրադառնալու համար մի օր առաջ նրա դեմ երկրորդ դատն էր բացվել: Եթե այս անգամ էլ մեղադրվեր, երեք տարով բանտարկվելու էր: Հարբեցող Ծաղրանկարիչը կառավարությունը պատկերել էր որպես ոչխարի հոտ, իսկ վարչապետին' ոչխարի մորթու մեջ մտած գայլի տեսքով, և այդ քաղաքական ծաղրանկարները մեծ համբավ էին ձեռք բերել: Եթե այս փոխաբերությունն էլ ձեռքից առնեին, այլ բան ուներ մտածած' պինգվիններ: Մեջլիսի բոլոր անդամներին որոշել էր սմոքինգով պինգվինների տեսքով պատկերել: Քաղաքական գործիչներին կենդանական աշխարհ տեղափոխելու ջանքերն այնքան լուրջ ազդեցություն էին ունեցել, որ հիմա ընկերները Հարբեցող Ծաղրանկարչին նայելիս խոր ցավ էին զգում, իրենց առջև տեսնում էին մարդու, որ շուտով բանտարկվելու է: